text: Weekendvejret? Meget blandet
  02 november 2012 kl. 07.31
  Vi får det hele i weekenden - sol, regn og blæst.
  Lidt regn, lidt sol, lidt blæst, måske torden og hagl - sådan lyder weekendvejrudsigten.
  - Overskriften for weekenden er klassisk efterårsvejr, siger vagtchef Michael Skelbæk fra Danmarks Meteorologiske Institut til Ritzau.
  I dag kommer der kraftige byger, måske med hagl og torden.
  - Når vi kommer til lørdag og søndag, kan vi sige, at dagene lidt ligner hinanden. De begynder begge med gråvejr og regn, og så klarer det ellers op med solskin, siger Michael Skelbæk.
  - Især søndag eftermiddag ser faktisk rigtigt flot ud. Der er ikke flere byger tilbage, solen skinner, der er otte til ti grader, og der er ikke særligt meget vind.
  - Netop fordi søndag eftermiddag bliver pæn og uden særligt mange skyer på himlen, så bliver søndag aften og natten til mandag kold. Der er mulighed for, at temperaturen falder til frysepunktet, siger siger Michael Skelbæk.
  